गर्मी में एसिडिटी से निजात दिलाएं, खाना पचाने में मददगार, आंखों की रोशनी बढ़ाएं
गर्मियों में एसिडिटी की प्रॉब्लम होना नॉर्मल बात है। इसकी कई वजहें हो सकती हैं, जैसे तला-भुना खाना, गलत समय पर खाने की आदत, पूरी नींद न लेना। इसके अलावा, बहुत ज्यादा चाय पीने से भी यह समस्या हो सकती है। अगर आप भी गर्मी
गर्मियों में एसिडिटी की प्रॉब्लम होना नॉर्मल बात है। इसकी कई वजहें हो सकती हैं, जैसे तला-भुना खाना, गलत समय पर खाने की आदत, पूरी नींद न लेना। इसके अलावा, बहुत ज्यादा चाय पीने से भी यह समस्या हो सकती है।
अगर आप भी गर्मी की एसिडिटी से निजात पाना चाहते हैं तो आज ही अपनी डाइट में कुछ शरबत शामिल करें। ये न सिर्फ एसिडिटी से राहत देंगे, बल्कि आपके शरीर को ठंडा भी रखेंगे। डाइटीशियन और न्यूट्रिशनिस्ट अन्नू अग्रवाल से जानिए, एसिडिटी होने पर कौन-कौन से शरबत पीना फायदेमंद हो सकता है।
पुदीना-गुड़ से बना शरबत दे पूरे दिन एनर्जी
गर्मी में एसिडिटी से राहत पाने के लिए पुदीना और गुड़ से बने शरबत को डाइट में शामिल कर सकते हैं। पुदीना के अंदर कई पोषक तत्व पाए जाते हैं जैसे कि ऊर्जा, कार्बोहाइड्रेट, प्रोटीन, नियासिन, विटामिन ए, विटामिन सी, सोडियम, पोटेशियम, आयरन, मैग्नीशियम और कैल्शियम, जिससे एसिडिटी की परेशानी से राहत मिलती है। यही नहीं, इस शरबत को पीने से डाइजेशन सिस्टम बेहतर होता है, यह आपको रिफ्रेश रखता है और पूरा दिन एनर्जेटिक बनाए रखने में मदद करता है।
पुदीने-गुड़ के शरबत की रेसिपी 
एक गिलास में जीरा पाउडर और पुदीने की पत्तियां लें और उन्हें पीसकर उनका रस निकाल लें। एक गिलास में कुछ पत्तियों के साथ पुदीने का रस डालें। फिर गिलास में एक बड़ा चम्मच गुड़ का पानी गुलाबी नमक के साथ डालें। इसके बाद इसमें कुटी हुई बर्फ और ठंडा पानी डालें। मिक्स करें और आनंद लें।
खबर से जुड़े इस पोल में अपनी राय दें
लू से बचाए चंदन का शरबत
चंदन में पॉली फेनोलिक यौगिक, ग्लाइकोसाइड, फ्लेवोनोइड, टैनिन और फेनोलिक एसिड जैसे कई फाइटोकेमिकल्स होते हैं। कुल मिलाकर चंदन के इस्तेमाल से स्किन और पेट के संक्रमण से छुटकारा पाया जा सकता है। चंदन का शरबत गर्मी के मौसम में शरीर के लिए बहुत फायदेमंद होता है। ये शरबत लू और डिहाइड्रेशन से बचाता है। इसके अलावा गर्मी में होने वाली पेट की बीमारियों से भी ये शरबत आपको दूर रखेगा। चंदन का शरबत बनाना आसान है।
चंदन का शरबत ऐसे बनाएं
चंदन पाउडर को कपड़े में रखकर उसकी पोटली बन लें। एक बड़े बर्तन में पानी और चीनी मिलाकर उबालें। पानी में उबाल आने पर इसमें दूध मिलाएं और 3-4 मिनट तक पकाएं।
लास्ट में 2 चम्मच नींबू का रस मिला दें और देखें कि बर्तन के किनारों पर झाग जैसा आ गया हो। देख लें कि पानी और चीनी अच्छी तरह घुलकर पतली चाशनी जैसा बन गए हों।
अब इसे आंच से उतार लें और चंदन पाउडर की पोटली पानी में डालकर रातभर यूं ही रख दें। सुबह पोटली को निकालकर पानी को अच्छी तरह मिलाएं और फिर छान लें।
अब चंदन के शरबत के लिए चाशनी तैयार है। इसे फ्रिज में स्टोर कर सकते हैं। एक गिलास ठंडे पानी में 5 चम्मच चाशनी मिलाएं और आपका चंदन का शरबत तैयार है।
गुलाब का शरबत करे रिफ्रेश
गुलाब में एंटी-ऑक्सीडेंट विटामिन ए, विटामिन सी, विटामिन ई, आयरन और कैल्शियम भरपूर मात्रा में मिलते हैं जो स्किन के साथ ही साथ पेट के लिए भी फायदेमंद होते हैं। गुलाब की पंखुड़ियों की तासीर ठंडी होती है। गर्मियों के दिनों में गुलाब की पंखुड़ियों से तैयार शरबत का सेवन करने से शरीर को रिफ्रेश और हेल्दी रख सकते हैं।
गुलाब शरबत बनाने की विधि 
सबसे पहले गुलाब की पंखुडियों को धोकर मिक्सी में पीस लें । अब एक बर्तन में 2 कप चीनी डाल लें। चीनी में पिसा हुआ गुलाब डाल दें। अब इसमें 1 कप पानी डालकर 7-8 मिनट तक पकाते रहें। जैसे शहद गाढ़ा होता है उससे थोड़ा सा कम गाढ़ा रखना है ताकि ये जमे नहीं।
अब इसे ठंडा होने के लिए रख दें। ठंडा होने के बाद इसमें गुलाब जल डालें। इससे इसका टेस्ट और ज्यादा बढ़ जाएगा।
इसे कांच के बर्तन या बोतल में निकालें ताकि यह काफी दिनों तक खराब न हो। आप इस शरबत का इस्तेमाल पानी और दूध दोनों में कर सकते हैं।
अगर आप इसे पानी में बना रहे हैं तो एक गिलास में 3 चम्मच शरबत डालें। बर्फ भी मिला सकते हैं। आपका शरबत बिल्कुल तैयार है। इसमें पानी की जगह दूध भी मिला सकते हैं।
गर्मियों के लिए खास है सौंफ
सौंफ की तासीर ठंडी होने की वजह से इसका शरबत शरीर को ठंडा रखता है। इसमें विटामिन, मिनरल व कंपाउंड होते हैं। सौंफ में मौजूद एंटीऑक्सीडेंट हमारे शरीर को फायदा पहुंचाते हैं।
इसके अलावा इसमें विटामिन सी, विटामिन के, विटामिन ई, कैल्शियम, जिंक, पोटेशियम, मैग्नीशियम, सेलेनियम, आयरन पाए जाते हैं। रोजाना सौंफ का शरबत पीने से शरीर डिटॉक्स होता है।
इसमें विटामिन ए की प्रचुर मात्रा होने की वजह से यह आंखों की रोशनी के लिए फायदेमंद है। सौंफ में मौजूद फाइबर कंट्रोल और कैंसर के सेल्स को पनपने से रोकता है। सौंफ का शरबत विटामिन सी से भरपूर है जो किसी इम्यूनिटी बूस्टर से काम नहीं
ऐसे बनाएं सौंफ का शरबत
आधा कप सौंफ दो तीन घंटे अच्छी तरह भिगो दें। फिर इसे बाहर निकाल कर मिक्सी में डालें। अच्छी तरह मिक्स होने के बाद इस में काला नमक, चीनी, पुदीना, मिलाकर इसे भी 15 से 20 सेकेंड के लिए मिक्सी में चलाएं।
अच्छी तरह मिक्स हो जाने के बाद पेस्ट को निकालें। अब एक अलग बर्तन में पानी निकालें उसमें इस पेस्ट को मिला कर थोड़ी देर रखें। अब नींबू और बर्फ डालकर इसे सर्व करें। गर्मी के मौसम में शरीर को ठंडक पहुंचाने में ये शरबत कमाल कर सकता है।
खास है खस का शरबत 
गर्मी में एसिडिटी से छुटकारा पाने के लिए आप खस का शरबत भी पी सकते हैं। दरअसल, खस के शरबत से शरीर हाइड्रेट रहता है और ब्लड सर्कुलेशन भी बेहतर होता है।
खसखस में मौजूद घुलनशील फाइबर डाइजेशन सिस्टम के लिए काफी फायदेमंद है। रातभर पानी में भिगोए खसखस को सुबह खाली पेट खाने से यह डाइजेशन ठीक करने के साथ ही मेटाबॉलिज्म को भी बेहतर करता है।
इसके अलावा, खस शरीर से टॉक्सिन पदार्थ को बाहर निकालने में मदद करता है, जिससे एसिडिटी और कब्ज की समस्या कम होती है।
खस के शरबत की रेसिपी 
एक बर्तन में चीनी घोल लें। अब गैस ऑन करेंगे और लगातार चलाते हुए हम इसकी चाशनी बना लेंगे। चाशनी को हमें ज्यादा गाढ़ा या पतला नहीं रखना है। जब चीनी पानी में घुल जाएगी तब हम इसे दो मिनट तक और पका लेंगे। 2 मिनट बाद इसमें हरा रंग और आधा चम्मच खस का एसेंस डाल देंगे और अच्छे से मिला देंगे। हमारा खस का शरबत बनाकर बिल्कुल तैयार है। आप इसे आसानी से बना सकते है।
सत्तू का शरबत 
गर्मी में एसिडिटी से राहत पाने के लिए सत्तू का शरबत भी पिया जाना चाहिए। वैसे भी सत्तू गर्मी में हीट वेव से बचाने का काम करता है। सत्तू में काफी ज्यादा मात्रा में अघुलनशील फाइबर होता है। इस तरह के फाइबर की वजह से आंत साफ होती है, डाइजेस्टिव सिस्टम बेहतर होता है, कब्ज की समस्या से निजात मिलती है। साथ ही, एसिडिटी की प्रॉब्लम में भी कमी आती है। सत्तू का शरबत कोई भी पी सकता है।
नमकीन सत्तू के शरबत की रेसिपी 
सत्तू में ठंडा पानी डालकर घोल लीजिये, अब इस घोल में काला नमक, हरी मिर्च, पुदीने की पत्तियां, नींबू का रस और भुना जीरा पाउडर डालकर मिला लें। सत्तू का नमकीन शर्बत तैयार है।
सत्तू के नमकीन शर्बत को को पुदीना की पत्तियों से गार्निश करके पिएं। गर्मी के मौसम में रोजाना 1 -2 गिलास सत्तू के नमकीन शरबत से गर्मी से राहत मिलेगी और लू से भी बचाएगा।
डिस्क्लेमर -
यहां बताए गए कोई भी शरबत आप अपनी डाइट में शामिल कर सकते हैं। बस, यह ध्यान रखें कि आपको इसमें मौजूद प्रॉपर्टी से एलर्जी न हो। इसके अलावा, अगर आपको कोई हेल्थ इश्यूज हैं, तो एक बार एक्सपर्ट से जरूर बात करें। खासकर, डायबिटीज के मरीज इस संबंध में ज्यादा सावधानी बरतें।